ASCII

ASCII (American Standard Code for Information Interchange, Códigu Estándar Americanu pal Intercambiu d'Información) ye un códigu de caráuteres basáu nel alfabetu llatín que s'emplega n'inglés.

Ye un códigu de 7 bits; eso quier dicir que cada lletra represéntase con 7 bits (cueye nun solu byte). Con esos 7 bits puen representase 128 valores. L'alfabetu n'inglés tien 26 lletres, colo que'l códigu ASCII pue representar les 26 lletres en mayúscules y en minúscules, los númberos, y dellos signos de puntuación usaos nos ordenadores. Los caráuteres imprentables del códigu ASCII son los que vienen darréu:

 ! " # $ % & ' ( ) * + , - . / 0 1 2 3 4 5 6 7 8 9 : ; < = > ?
@ A B C D E F G H I J K L M N O P Q R S T U V W X Y Z [ \ ] ^ _
` a b c d e f g h i j k l m n o p q r s t u v w x y z { | } ~ 

El primeru d'ellos, por exemplu, ye l'espaciu en blanco, qu'equival al valor numbéricu 32.

Amás de lletres imprentables, represéntense dellos caráuteres de control: lletres especiales que o nun se ven (como'l carácter de fin de párrafu) o que nun s'empleguen nos testos, sinón pa usos internos nos ordenadores (por exemplu, un carácter que indica al ordenador que dea un xiblíu). Estos caráuteres especiales tienen valores numbéricos pembaxo'l 32.

Al tar basáu nel alfabetu inglés, el códigu ASCII estándar nun permite escribir lletres comu la ñ o con acentos. Sicasí, puen representase col ASCII Enantáu (que nun ye estándar). Con un byte (8 bits) puen representase 256 valores. Gracies a que n'ASCII sólo se usen 7 bits y de cutio los ordenadores manexen polo menos 8 na so memoria, "sobren" 128 valores, que'l estándar nun define. Nesos 128 valores métense otros caráuteres, comu la ñ o les lletres con acentu. El problema ye qu'eses lletres "extra" nun son estándar, y un testu que les emplegue pue vese bien nun ordenador y mal n'otru.

L'ASCII ye ún de los códigos más usaos nel mundu dende hai años (creóse en 1963), anque nun da soporte a munches llingües que nun empleguen l'alfabetu llatín. Anguaño hai códigos muncho más completos y potentes, comu Unicode (que tien más de 100.000 lletres frente a les 128 del ASCII o les 256 del ASCII enantáu).

 Referencies 

 Enllaces esternos 

Categoría:Informática